Hamzat Chimayev: Bir kechaning o‘zida Konor, Neyt Dias va Masvidalni taslim eta olaman

Shvetsiyalik UFC jangchisi Hamzat Chimayev promoushen prezidenti Deyna Uaytdan kuchliroq raqib topib berishini so‘radi.

 Hamzat Chimayev
“Zerikyapman. Iltimos, Deyna menga bir kechaning o‘zida Neyt Dias, Masvidal va Konorni ber. Ularning hammasini yer tishlata olaman. Men qo‘rslik qilmayapman, shunchaki bunga ishonchim komil.
Biroq ular men bilan jang qilishni istamaydigan bo‘lsa, buni ham tushunaman”, — deya yozadi Chimayev.
Eslatib o‘tamiz, Chimayev 16-iyul kuni UFC on ESPN 13 musobaqasida promoushendagi debyutini o‘tkazdi. Unda shvetsiyalik sportchi Jon Fillipsni og‘ritish usuli bilan taslim etdi. Shuningdek, UFC Fight Island 3 musobaqasida Hamzat Ris Makkini 3 daqiqa ichida nokautga uchratdi. Shu tariqa Chimayev 10 kun ichida ikkita jang o‘tkazgan UFC tarixidagi ilk jangchiga aylandi.
Hamzat Chimayevning UFC’dagi ilk janglarini tomosha qiling (video)
Chechenistonda tug‘ilgan Hamzat Chimayev 2011-yilda Shvetsiyadan siyosiy boshpana so‘rab, yurtini tark etgan. Otasidan tashqari barcha oila a’zolari 2019-yilda Shvetsiyaga ko‘chib ketgan. Sportchining o‘zi esa xalqaro musobaqalarda Shvetsiya nomidan ishtirok etadi.